Хасэ Мухіка

**Хасэ́ Мухіка** (; нарадзіўся 20 траўня 1935, Мантэвідэо, Уругвай) — саракавы прэзыдэнт Уругваю (з 2010 па 2015 год). Удзельнік партызанскага руху «Тупамарас». У часы вайсковай дыктатуры ў 1970-я і 1980-я гады 14 гадоў правёў у турме. Перамог на прэзыдэнцікх выбарах у якасьці кандыдату Шырокага фронту левых партыяў.

З-за свайго простага ладу жыцьця стаў адным з найбольш вядомых дзяржаўных лідэраў у сьвеце і часта называны «самым сьціплым» і «самым бедным прэзыдэнтам у сьвеце».

## Жыцьцяпіс

### Удзел у руху супраціву
У часы вайсковай дыктатуры ўдзельнічаў у гарадзкім партызанскім руху. Ваяваў на баку атрадаў левага руху «Тупамарас», які быў натхнёны ідэямі кубінскай рэвалюцыі. Шэсьць разоў быў паранены і 14 гадоў гадоў правёў у турме, зь якой выйшаў у 1985 годзе, калі ва Ўругваі зноў запанавала дэмакратыя. Большую частку тэрміну Мухіку трымалі ў камэры-адзіночцы.

### Палітычная дзейнасьць
На ўсеагульных выбарах 1994 году быў абраны дэпутатам парлямэнту краіны, а ў 1999 годзе — сэнатарам. З 2005 па 2008 гады быў міністрам жывёлагадоўлі, сельскай гаспадаркі і рыбагадоўлі Ўругваю. З 2010 па 2015 год — 40-вы прэзыдэнт Уругваю. Быў абраны на гэтую пасаду ў якасьці каныдата ад кааліцыі левых сілаў, аб’яднаных у Шырокі фронт.

Падчас свайго прэзыдэнцтва ў сьнежні 2013 году падпісаў закон аб поўнай легалізацыі продажу, вырошчваньня і ўжываньня марыхуаны.За гэта быў вылучаны левай уругвайскай партыяй Frente Amplio, аб’яднаньнем фэрмераў PlantaTuPlanta і галяндзкім інстытутам сьвету з наркотыкамі на саісканьне Нобэлеўскай прэміі міру 2014 году.

## Грамадзкія і палітычныя погляды
Па ўласным прызнаньні, гады, праведзеныя ў зьняволеньні, сфармавалі погляды Мухіка на жыцьцё.

Мухіка абвінавачвае большасьць сучасных палітычных лідэраў у тым, што яны «апантаныя ідэяй росту эканомікі за кошт спажываньня, як быццам бяз гэтага надыдзе канец сьвету».

## Прыватнае жыцьцё
Падчас свайго прэзыдэнцтва жыў не ў прэзыдэнцкім палацы, а ў сельскай мясцовасьці за межамі сталіцы ў звычайнай хаце. Аскет і вегетарыянец. Амаль 90 адсоткаў сваёй прэзыдэнцкай зарплаты, якая складала каля $12 тыс., аддаваў на дабрачынную дапамогу бедным і дробным прадпрымальнікам. Доўгі час ва ўласнасьці меў толькі «Фольксваген Жук» 1987 году выпуску. Толькі ў 2010 годзе ўнёс у дэклярацыю палову маёмасьці жонкі — гэта зямля, некалькі трактароў і дом. У выніку яго капітал вырас да 215 тысячаў даляраў. Асабіста рамантуе свой стары трактар. Апранаецца вельмі сьціпла й ня носіць гальштукаў. Журналісты называлі яго найбяднейшым прэзыдэнтам у сьвеце, але Мухіка з гэтым не згаджаецца: «Бедны той, хто хоча мець многа грошай. Я некалі быў шчасьлівы толькі таму, што ў мяне быў матарац».

Жыве з жонкай Люсіяй Тапалянскі, якая, хоць і зьяўляецца сэнатарам, таксама большасьць сваёй зарплаты аддае на гуманітарныя мэты. З жонкай пазнаёміўся ў партызанскім руху. Дзяцей у іх няма, і таму Махіка вырашыў на пэнсіі заняцца выхаваньнем сіротаў.

## Крыніцы

## Вонкавыя спасылкі
* Відэаінтэрвію Хасэ Мухіка на сайце грамадзкай культурніцкай кампаніі [«[Будзьма беларусамі!]»]
* «Лідар Уругвая — самы бедны прэзідэнт у свеце. Бо ён аддае ўвесь заробак бедным» на сайце газэты [«[Наша Ніва]»]

Катэгорыя:Нарадзіліся ва Ўругваі
Катэгорыя:Нарадзіліся ў Мантэвідэо
Катэгорыя:Нарадзіліся ў 1935 годзе
Катэгорыя:Нарадзіліся 20 траўня
Катэгорыя:Уругвайскія палітыкі
Катэгорыя:Прэзыдэнты Ўругваю
Катэгорыя:Асобы Мантэвідэо